钦定古今图书集成/明伦汇编/官常典/第599卷 > 唐
## 钦定古今图书集成/明伦汇编/官常典/第599卷 > 唐

唐设观察使，掌所部善恶，后改名巡察使，又为按察
使。按察采访处置使，虽随时增改，而职掌则一。
按《唐书百官志》：“观察处置使，掌察所部善恶，举大纲，
凡奏请皆属于州。”

〈注〉贞观初，遣大使十三人巡省天下诸州，水旱则遣使，有“巡察、安抚”、“存抚”之名。神龙二年，以五品以上二十人为十道巡察使，按举州县，再周而代。景云二年，置都督二十四人，察刺史以下善恶，置司举从事二人，秩比侍御史；扬、益、并、荆四州为大都督；汴、兖、魏、冀、蒲、绵、秦、洪、润、越十州为中都督，皆正三品；齐、鄜、泾、襄、安、潭、遂、通、梁、夔十州为下都督，从三品。当时以为权重难制，罢之。唯四大都督府如故。置十道按察使，道各一人。开元二年曰十道按察采访处置使，至四年罢。十七年，复置十道京都两畿按察使，二十年曰采访处置使，分十五道。天宝末，又兼黜陟使，乾元元年改曰观察处置使。